
J 
anuari ultimo a cumpli dos aña cu mando di Cuerpo di 
Bombero a manda Orlando Arends cas relaciona cu mal- 
versacion/desfalco. Un poco despues di dos aña cu e ta riba 
un schorsing, a trece su caso den Corte. A acusacion contra 
dje ta desfalco. Esaki ta nifica simplemente no debolbe ma- 
terialnan (ekipo) cu e tabatin legalmente na su disposicion. 
Esaki lo mester a sosode den e periodo di october, 2020 pa 
januari, 2021. E desfalco aki cu a acus’e di dje a sosode ora 
cu el a wordo manda cas y no pa e hecho mes pa cual a dun’e 
schorsing. T’asina cu na momento cu a schors e funcionario 
aki, e no a entrega e laptopnan cu e tabatin na su disposi- 
cion, manera reglanan di trabou ta bisa. 
Un di e laptopnan tabata daña y e otro ta e nobo cu mando 
di Bombero a dun’e. Ambos laptop ta den poder di Cuerpo 
di Bombero. 


Defensa di Orlando Arends, a pidi pa scucha dos testigo. 
Uno ta un colega di dje cu tambe a haya schorsing hunto cu 
ne y e otro ta Andrew Hoo cu a tuma operacion di Cuerpo di 
Bombero despues cu a sak’e for di Cuerpo Policial. 
E testigo Eduard de Cuba a conta e procedura pa atende cu 
materialnan di e Cuerpo. E testigo a splica cu Arends tabatin 
un laptop na su disposicion pero cual despues di algun aña a 
daña. A dun’e uno nobo di marca HP. Pero e no a sigui regla 
di trabou. E regla aki ta bisa cu esun bieu of daña mester 
wordo entrega. E tecniconan di Cuerpo di Bombero despues 
ta revisa si por uza nan por ehempel durante presentacion 
na scolnan. E laptop bieu cu el a keda cu ne su hard drive no 
tabata traha. 


Tambe el a splica cu tur material di riba e laptop ta bay riba 
e server y esnan cu ta uza esaki na cas, mester mand’e pa e 
server. Hopi ta haci uzo di un USB pa trece trabou pa pone 
riba e network. Den e interogacion den Corte a bin afo cu e 
testigo aki tambe a wordo suspendi riba e mesun fecha cu 
Arends. Pero tabata na Januari di 2021 a bis’e cu e mester 
entrega e laptop di trabou. 
E di dos testigo tabata exhefe di Cuerpo Policial Andrew Hoo. 
A pidi’e como testigo pasobra e tabata esun, na momento 
cu el a tuma mando di Brandweer cu a duna keho. Na e 
momento e funcionarionan di Brandweer tabata geschors 
caba. Simplemente el a investiga si tur cos a cana segun 
regla y asina a bin descubri cu no a cumpli cu e regla di 
entrega tur material ora cu nan haya un schorsing. 


El a splica henter e procedura cu a sigui despues di e 
schorsing y kico su rol tabata. Tambe cu tur esnan geschors 


a wordo scucha na un luga apart di nan trabou. Y di loke e 
mes a lesa den e rapportnan traha, tabatin dos denuncia 
uno di desfalco y otro di destruccion. 
E acusado mes no ta compronde e caso aki, pasobra e no ta 
mira kico di malo el a haci. Simplemente e laptop tabata na 
su cas y ora cu el a daña, esaki a keda den su tas na su cas. 
Pa loke ta e laptop nobo, el a habri esaki pa e kita informa- 
cionnan personal sensitivo di eyriba. Na final e no a hacie. 
Loke si el a haci ta cu el a laga un experto limpia memoria 
di e laptop. Y a entrega esaki na oficina. Tambe ta berdad cu 
el a pone algun schroef di e laptop den un koppi y a entrega 
esaki tambe. Pero e laptop no tabata daña. 


Sinembargo e persona di computer di Brandweer ta bisa 
cu esaki no ta funciona. Nan ta kere cu intencionalmente a 
hacie no uzabel. E tabata uza e laptop pa trabou pero tur e 
materialnan aki ta warda nan riba un USB y warda nan riba 
e server na trabou. P’esey riba e laptop no a haya nada di 
trabou. 


E ta insisti cu henter e asunto aki tin di haber cu persecucion 
politico. E tabata forma parti di un team cu tabata maneha 
Brandweer y e sindicato tabata kier a tuma over. 
Fiscal a bisa cu 23 October 2020, ora a prohibi O.A. drenta 
Brandweer, e lo mester a entrega e laptopnan pero no tin 
ningun carta cu ta bisa esey. El a mustra cu e carta di 6 Januari 
2021 ta bisa cu e acusado mester entrega e laptopnan. Pero 
no a hacie. Na fiscal a bisa cu e no por proba desfalco pero 
si destruccion di un laptop. A pidi pa impone un boet di 400 
florin of 8 dia cera. 
Dia 9 di maart tin sentencia den e caso aki. 


Ta pidi castigo di boet pa funcionario dos 
aña suspendi acusa di destrui un laptop 

E 
firmamento di e ‘letter of intent’ pa haya un warda di po- 
lis nobo na Playa ta algo grandi sigur y importante pa 
Cuerpo Policial. Awo e pregunta ta si tin fondo pa por cu- 
bri e necesidadnan di Cuerpo Policial. Minister di Husticia, 
Rocco Tjon a indica, durante un conferencia di prensa, unda 
cu a firma e ‘letter of intent’ pa un edificio nobo pa Cuerpo 
Policial, cu tin fondo suficiente pa trata e parti di material. A 
comunica esaki caba, el a indica. Si mira e presupuestonan 
anterior pa loke lo realisa, e aña’ki tin un aumento di mas cu 
3 miyon florin pa adkiri tur material cu Cuerpo Policial lo tin 
mester. 


Tin hopi proyecto cu a aproba y cu ta den ehecucion. Tjon a 
menciona henter e proyecto di ICT, cu ta bal mas di 1 miyon 
florin aproba y ta den ehecucion. 
Esaki ta nifica cu tur computer di e cuerpo lo ta cambia. 
Tabata un preocupacion hopi grandi treci pa alto mando na 
inicio di periodo como gobierno, pero tambe door di sindi- 
cato di polis. 


Lo cambia tur e computernan, lo tin programa nobo di soft- 
ware, lo cambia tur e servernan. Tur aparato multifuncional 
di Cuerpo Policial, printer, scanner, tur lo ta cambia. Ya caba 
e proceso aki ta den ehecucion el a reitera. 


Tin tambe e parti di material. Tur uniform ta presupuesta y 
carta a bay pa por adkiri esaki. 
Na mes momento tambe ta den pleno ehecucion ta e parti 
dje vestnan. Nan lo ta entrega dentro di poco pa tur hende 


por ta ekipa. Un proyecto importante cu a aproba t’e parti 
pa mehora e ‘bedrijfsvoering”. Awo ta adkiri tur material, 
pero mester percura tambe cu na tempo pa nan ta manteni 
si ta necesario of haya nobo. 


P’esey a aproba un proyecto cu ta un sistema nobo, un 
programa automatisa, caminda lo monitor tur esaki, maneha 
tur contract, maneha tur e parti di mantencion, p’asina prac- 
ticamente full e parti di bedrijfsvoering ta digitalisa. Tin riba 
20 proyecto den pleno ehecucion. 
Cuerpo Policial tin atencion 
di gobierno. Ta un partner 
hopi importante pa garan- 
tisa siguridad den henter 
e 
cadena. 
P’esey 
ta 
percura tambe pa inverti 
y aumenta e inversion. 


E 
polisnan ta trahando constantemente overtime. Tin di 
nan ta traha 16 ora. Esaki tambe ta un di e puntonan cu 
ta un prioridad pa yega na un solucion pa cu esaki. Minis- 
ter Rocco Tjon, durante un conferencia di prensa diabierna, 
a menciona cu na final di aña pasa, ora cu mester a pone 
como prioridad, e decision a cay den e Justitieel Beraad e 
tempo ey, pa loke ta e operacionnan, pa no corta den over- 
time. 
En realidad p’e motibo di siguridad di e coleganan mes. 
Mando policial kier pa tin suficiente funcionario policial riba 


caya pa nan propio siguridad y obviamente pa brinda sigur- 
idad den comunidad. P’esey a baha e overtime pa loke ta e 
procesonan primario. 


Di e forma ey ta atende cu e reto aki. Obviamente ta keda 
na discrecion di alto mando pa mira con, ora cu constata cu 
enberdad tin cierto colega no por traha overtime pa motibo 
por ta di salud of cansancio cual ta comprendibel, ta keda 
na discrecion di alto mando pa mira con nan ta maneha y 
atende cu e parti aki. 


Minister Rocco Tjon: 


A ricibi aumento di mas cu 3 miyon 
florin pa adkiri material pa KPA 


Minister Rocco Tjon: 


Pa siguridad di e propio agentenan a baha e cantidad di overtime 

E 
parti di personal, obviamente no por resolve esey di un 
dia pa otro, ta loke minister Rocco Tjon a menciona du- 
rante un conferencia di prensa diabierna, unda cu a firma 
un letter of intent p’e adkisicion di un edificio nobo pa Cu- 
erpo Policial. Ta importante pa señala cu e formatie rapport 
di Cuerpo Policial, ta un ‘groei document’. E momento cu a 
trah’e, a traha e formato e tempo ey, cual tempo e minister 
mes tabata den Cuerpo Policial. 


E tabata un formato pa sigui desaroya y crece. Mirando cu 
criminalidad tambe ta desaroya. 
P’esey ta importante cu awo mester bolbe reorganisa. 
Alto comisario y DRH ta den combersacion, el a menciona. 
E deseo di e minister ta pa finalisa e aña aki mes, pa haci 
Cuerpo Policial mas flexibel pa por atende cu e fenome- 
nonan nobo di criminalidad. 


Na mes momento nifica cu un liña di carera mas largo pa tur 
e agentenan policial. Ta proyecto cu ta trahando riba dje. 
Ya caba siman pasa por escrito a informa Altocomisario cu 
por cuminsa cu un klas nobo e aña aki. T’e prome paso pa 
remedia e situacion di mucho tiki personal. 


Di un otro banda tambe, den e ultimo reunionnan 
entre reino (Justitieel vierlandenoverleg), cu a 
toca e tema aki. E paisnan Caribense a trece 
esaki riba mesa, unda cu a constata den full 
e cadena un ‘scheef groei’. Tin cierto organ- 
isacion crucial den henter e cadena hudi- 
cial, cu tin mucho tiki personal. 


No p’e cuerpo policial so, sino tambe 
pa KIA, CEA, Brandweer, etc. P’esey 
e cuater ministernan a palabra 
cu ta bay percura pa den e 
siguiente JVO tin un nota cu 
tur hende ta aproba y para 
den dje. 


Meta su tras ta pa na un manera mas rapido por percura pa 
remedia e situacion di mucho tiki personal. 
E intencion ta e ora pa na comienso di 2024, na un forma 
masal, por cuminsa adkiri personal pa henter e cadena. Di e 
forma ey ta atende cu e punto aki pa loke ta personal. 


Minister Rocco Tjon: 


Intencion ta pa haya mas personal 
pa KPA na comienso di 2024 

R 
ecientemente Camara di Comercio y Industria (KvK) a 
reuni cu sr. A. Espinoza di Embahada di Reino Hulandes 
na Caracas. E reunion tabata uno hopi fructifero. A delibera 
riba e tema di reapertura di e frontera cu Venezuela y e po- 
sibel beneficionan economico pa Aruba. E reapertura di e 
frontera por trece cu ne cu por importa productonan na prijs 
mas economico, mirando cu e gastonan di transporte (fleta) 
lo ta menos halto. 


Tabata hopi interesante pa combersa riba e posibilidadnan, 
por ehempel e hecho cu tin abundancia di cierto producto na 
Venezuela, manera webo, batata y tomati. Ademas a delibera 
extenso riba e interes y proteccion di nos comunidad. 


Camara di Commercio ta hopi contento di por a reuni cu sr. 


Espinoza pa haya mas informacion en conexion cu e posibel 
reapertura di e frontera di Venezuela y lo sigui monitoria e 
situacion di cerca 


D 
iahuebs ultimo a tuma luga firmamento di un letter of 
intent, p’e localidad nobo pa Cuerpo Policial. Minister 
Rocco Tjon, hunto cu Cuerpo Policial y e desaroyado di e 
localidad nobo aki, pa loke ta e districto di Playa. Mester a 
tene cuenta cu diferente aspecto p’e warda aki cumpli cu e 
deseonan di Cuerpo Policial, como tambe e aspectonan di 
siguridad. 
Warda di Playa lo muda fo’i Wilhelminastraat pa 
Paardenbaaistraat 12, unda antes Consulado di Venezuela 
tabata ubica. 


Si nos por corda, e edificio di Wilhelminastraat tabata pesta 
cu beskem (schimmel) y esey a haci cu despues di basta 
tempo mester a tuma medida, varios manifestacion di parti 
di polis y nan sindicato SPA y finalmente, despues di varios 
deliberacion, a yega asina leu cu a dicidi pa yega na un 
edificio nobo. Prensa no a keda leu pa duna comentario riba 
e acontecimento aki y kier a sa mas detaye riba esaki. A 
pesar cu ya caba ta na caminda pa un edificio nobo, toch 
ta keda e aspecto di personal. Tin polis ta traha overtime y 
tambe no tin hopi polis. 


Altocomisario Ramon Arnhem a splica cu e parti ey tambe ta 
importante y esaki ta un prioridad. 
Sinembargo esey t’e prome paso pa mehoracion. E tekort ta 
un otro cos di e bienestar di e polisnan, cual lo t’e siguiente 
punto di agenda. Aunke cu altocomisario Arnhem no ta 
contento cu e situacion, e ta satisfecho cu e edificio nobo lo 
ta liber di beskem. E echo ey tabata un problema pa tur polis 
y kier intervencion pa por drecha e situacion. E siguiente 
paso awo t’e capacidad. 


KVK a reuni cu Embahada di Reino na Caracas 


Altocomisario Ramon Arnhem: 


Prome paso pa mehoracion ta pa logra 
un localidad nobo pa Cuerpo Policial 

D 
iabierna merdia rond di 12’or polis y am- 
bulance a yega e Pier di De Palm Island, 
unda nan lo a yega cu un persona cu lo a bira 
malo of hay’e cu problema den lama. 


N’e sitio dos ambulance tawata presente y por 
a mira nan dunando un persona CPR. Tawata 
trata di un dama. Na e mes momento eynan 
sra. Rodriguez di Slachtofferhulp a yega y 
tawata canando bay unda e CPR tawata wordo 
duna. Paramediconan a sigui e protocol y na 
final no por a haci nada mas y a pidi pa dokter. 


Informacion oficial ta indica cu e señora 
turista di nacionalidad Mericano tawata ariba 
un boto altura di Mangel Halto. Eynan durante 
e trip e la drenta lama y a bira malo den e awa.  


E la guli hopi awa cu lo a causa su morto. 


Algo pasa di 1’or Dokter Texier a presenta y 
pa 1:20 a constata morto di e señora turista 
di 72 aña, maart 28 e lo a cumpli 73 aña. 


Señora di 72 aña disfrutando di lama a perde bida 

E 
n conexion cu Dialuna di Carnaval, Lotto ta 
anuncia cu dialuna awo, dia 20 di februari, 
no tin sorteo di Lotto merdia, ni anochi. Lo tin 
sorteo normal bek riba diamars, 21 di februari, 
2023. 
  
Oficinanan di Lotto na Oranjestad y San Nicolas 
tambe lo ta cera dialuna  y  ta habri bek riba 
diamars, dia 21 di februari, 2023. Lotto ta desea 
Aruba un dushi y safe Carnaval 69! 
  
Lotto, E Loteria di Aruba tin diferente wega, 
Catochi, Big 4, 1-OFF, Zodiac, Wega di Number 
di Korsou di Lotto, Lucky 3, Multi-X, Lotto di Dia, 
Lotto 5, Mini Mega y cu su Mega Plus y e diferente 
weganan di Raspa y Gana. Cumprando Lotto bo 
ta contribui na deporte riba nos isla. E meta ta pa 
organisa loteria, cambia bida di su hungadonan 
y na mes momento inverti den deporte local pa 
medio di donacionnan na e comision di subsidio. 


D 
iahuebs den oranan di 
atardi polis a bay pura 
e crusada conoci di West- 
straat 
cu 
Prof.lorentz- 
straat pa un accidente di 
trafico. Na yegada di polis 
nan a tuma nota cu tawa- 
ta trata di 3 auto y tin un 
señora levemente herida.  
Na yegada ya tawata tin 
un personal di Ambulance 
presente dunando e seño- 
ra herida prome auxilio.  E 
accidente a sosode mo- 
mento cu e señora na stu- 
ur di un Ford Figo a subi 
e crusada sin duna pref- 
erencia, y ta dal un auto 
Jeep y causando cu esaki 
a bay dal un Santa Fe. 


Ambulance 
a 
yega 
y 
Paramediconan a opta pa 
transporta e señora pa 
Hospital. 


Daño material na e 3 vehic- 
ulonan ta bastante. 


En conexion cu Dialuna di Carnaval 


Dialuna no tin sorteo di Lotto 


Tres auto envolvi den accidente ariba crusada conoci den Playa 


Diasabra, 18 Februari 2023 
COMUNIDAD 
8 
AWEMainta 


M 
i no ta kere señor Mansur cu Aruba tin 
un problema directo pa cu matrimonio di 
mesun sexo. Bo persona mester tin un postu- 
ra politico mas respetuoso pa cu full pueblo 
di Aruba, paso Aruba ta nos tur cu nos dife- 
rencianan social, politico, religioso etc. Bo ta 
un representante di pueblo. Esaki ta conta 
tambe pa politiconan di Partido Raiz y cualki- 
er otro politiconan cu ta lubida ken tur nan ta 
representa. 
Defende un punto of den e caso aki un ideologia 
di genero no kiermen cu por ataca por ehempel 
parlamentario sr Rycond Do Nacimento di 
AVP, ataca parlamentario sr. Berlis di actual 
gobierno of dominee Peter Hazenoot di Iglesia 
Protestant of otronan di otro religionnan 
den un forma cu ta fomenta rabia di un pa e 
otro, dies paso nan no ta comparti bo mesun 
opinion riba e tema aki. Lamentabelmente 
esaki door di diferente ciudadano di nos Isla 
tambe. Como representante di pueblo bo tin 
e tarea di para pa derecho di Libertad di tur y 
no pa un solo banda y teniendo na cuenta te 
ki punto esaki ta bay man den man cu obliga- 
cion y limite tambe. 


Na Aruba mayoria di nos tin den famia un ser 
stima cu e mesun ideologia cu bo persona, 
maske cu pa otro ta mas facil y pa otro mas 
dificil, como famia ta acepta y stima nan, 
apesar di nan diferencianan di opinion. E prob- 
lema cu a pone masha hopi hende rabia ta cu 
algun persona a dicidi den forma dictatorial 
di cuminsa impone e ideologia aki den ense- 
ñansa basico, unda Aruba completo por a mira 
con un docente ta impone esaki na mucha cu 
tin nan propio famia y nan propio educacion 
na cas pasando riba autoridad di tur mayor. 
Esaki sin cu e ley a pasa ainda imagina si e la 
pasa . 
Con pastornan ta wordo ataca personalmente 
y menasa di morto, y con boso ta expresa di e 
fe Cristian. Nan tambe tin libertad di religion. 
Pero asina a refleha un biaha mas e impo- 
nencia autoritario cu kier pa Iglesia acepta 
un ideologia riba e realidad biologico, cienti- 
fico y genetico cu nan tambe ta defende y hopi 
ta sostene. Di mes bo lo haya hopi hende cu 
mirando e actonan aki no lo para pa cu matri- 
monio aki. 
Señor Mansur ta lubida cu matrimonio ta un 
sacramento, instrui door di palabra di Dios 
den bijbel cu e proposito cu matrimonio ta e 
cuido y proteccion di nos muchanan y pa e 
comunion, bienestar y bendicion di Dios pa 
cu e pareha. Esaki ta motibonan cu logica- 


mente misa of religion tambe lo defende nan 
Santo Sacramento y famianan completo cu ta 
para tras di esaki. Hasta si casa pa civil paso 
e concepto ta keda e mes un, djis aproba cu 
leynan di mundo. 


Esaki ta bay mas leu tambe, tin hasta athe- 
onan cu apesar nan no ta kere den un Dios nan 
ta kere den famia consisti door di un hende 
muhe y un hende homber, dus semper lo bay 
tin debatenan over e tema aki di diferente 
area. E diferencianan aki por wordo discuti cu 
argumento nan di caliber, mas no fundando 
rabia. Bo persona ta apoyando pa fomenta un 
rabia cu aki na Aruba no ta existi pa medio di 
atake na personanan cu otro pensamento di e 
ideologia di genero. 


Corda cu Aruba ta un comunidad chikito. Ey 
for tin un mundo gigante unda un cantidad 
di paisnan ta bira e refleho di ora nan acepta 
matrimonio di mesun sexo pa mustra cu nan 
no tin nada contra, paso na final ta nan bida 
pero esaki no a keda ey. Nan a bay ta exigi mas 
y mas sin control, unda ta papia di igualdad 
pero te hasta baño di genero ta existi, unda 
kier kita e sexo cu ta defini un baby. Ta impone 
leynan den tur area na beneficio di e ideologia 
aki sin tene cuenta cu derecho di otronan. 
Muchanan ta wordo castra sin cu nan a bira 
adulto y kitando un mucha su derecho di dicidi 
pa su mes na un edad adulto y consciente. 
E miedo aki no tabata sin mas ni menos, esaki 
a wordo demostra cu e ponencianan cu mi 
a menciona caba. Pa colmo a wordo reforsa 
cu e pensamento di habri e mente di pueblo 
di Aruba cu invitacion di un barco di turista 
completamente gay. Esey no ta e problema of 
e polemica cu e la crea pero ta e forma con aki 
na Aruba nan kier a frega den cara di pueblo 
cu e ideologia aki no ta solamente uno cu 
ta busca igualdad y respet pero uno cu kier 
impone actonan cu NO ta aceptabel bao di 
niun genero. 


Mas cu claro no por bisa cu ta tur pero locual 
mayoria di ciudadano a experiencia riba nos 
Isla ultimo tabata un sentimento di burla pa 
cu e resto di comunidad y nos muchanan. Tur 
hende por pasa bon, baila, meja mes, ken na 
Aruba nunca a bay sali y pasa pret, pero tin un 
limite pa tur genero en general, sin importa 
nos preferencianan of gustonan sexual, tur 
cos tin un limite. 
Na Aruba mayoria di hende no tin problema 
cu ken bo kier casa, e problema ta ki impo- 


nencia lo bay bin despues riba tur esnan cu no 
ta pensa mescos. Kico ta warda nos yiunan cu 
diferente cultura, religion y educacion propio 
di cas?. Mas cu claro tin cu ta apoya e union 
aki pero tambe tin hende cu a firma y lo firma 
pa matrimonio aki no bira uno legal mirando 
tur reaccion y actonan cu tin tras di esaki. 
Tambe mester tene cuenta cu otro temanan cu 
e percepcion cu tin actualmente aki na Aruba 
tocante varios tema di LGBTQ+. Esakinan no 
ta bay pasa e realidad cu ta supera cual kier 
discurso ideologico. 


Esakinan tambe ta debatenan mundial unda 
awe tin varios scenario lamentabel. Por 
ehempel door di a cambia nan sexo, hopi 
suicidio ta tumando lugar despues di a bay 
tras di nan ideologia cu na final no a yena nan 
como ser humano y a realisa cu nan a haci un 
gran mistake. 
Tin problemanan medico unda cu door di e 
ideologia aki ni a bisa dokter cu nan ta origi- 
nalmente cierto sexo y nan a perde nan bida. 
Dokternan mundialmente ta pleitando pa e 
ideologia of comportacion di pretende bo 
ta un sexo pero no ta asina, no drenta area 
di medicina, esaki ta bay contra e anatomia 
humano biologico y genetico. Esaki ta locual 
nan a studia pe y nan no kier perde un pashent 
pa falta di sensates di con un persona a nace. 
Por ehempel; un persona ta drenta kantoor 
como hende muher sin bisa dokter e realidad 
y pa ora nan kier bisa dokter ta laat pa por 
a constata un cancer di prostaat terminal. 
Dicon? Paso dokter no a haci e test di pros- 
taat aki paso ta un muher cu identidad muher 
a drenta su kantoor, y di mes dokter no lo 
manda haci un test di prostaat na un muher 
paso nos hende muher no tin esaki. Asina tin 
mil otro ehempelnan. Esakinan ta temanan 
cu hopi tin miedo si aproba un matrimonio di 
mesun sexo. 


Mayoria di nos aki na Aruba tin famia, 
amigonan, conocirnan di e grupo LGBTQ+ y 
algun cu hasta a casa afo y nos ta stima nan 
y respeta nan apesar di nos diferencianan di 
opinion pero di mes un forma nan ta respeta 
otro y kisas e grupo aki por ta ehempel cu por 
biba den comunidad sin fomenta odio vooral 
odio religioso/ spiritual paso tambe tin hopi 
cu ta kere den un ser di luz superior na nos 
tur cu ta duna nos e chens di lanta mainta y 
hala rosea. Mi tin hopi conocirnan, bon amiga 
y amigo cu ta gay hasta pasa pret, balia, tenta 
otro etc. pero respetando e limite di cada un 
di nos. 
Tin orguyo LGBTQ+ pero tin orguyo di un Dios 
tambe. Corda cu nos derechonan tambe tin 
obligacion. Un ta paso bo ta pertenece na 
orguyo LGBTQ+ kiermen cu bo tin derecho 
y ta perde bo obligacion. Un ta paso bo ta 
heterosexual bo tin obligacion pero ta perde 
bo derecho. 


Sandra Hijmering-Yee (AVP): 


E polemica di orguyo LGBTI+ y 
e postura politico tras di esaki 

D 
iahuebs atardi Minister di Turismo Sr. Dangui Oduber 
bou invitacion di CEO di Aruba Airport Authority sr. Joost 
Meijs a bay na e Project Management Office pa un bishita 
priva. Aki e mandatario por mira e avancenan cu a wordo 
haci te cu awo na e proyecto di Gateway 2030. E CEO di AAA 
Joost Meijs a compaña Minister Oduber durante e bishita aki 
conhuntamente cu demas lidernan di e proyecto. E bishita 
tabata den conexion cu e update di desaroyonan den e fase 
1A di e proyecto di expansion di nos aeropuerto. 


Gateway 2030 ta un proyecto di mas di 140 miyon dollar cu 
lo genera entre 200 y 300 cupo di trabou sea directo of indi- 
recto cu AAA. E proyecto aki lo crea un spin off economico 
pa pais Aruba y lo trece placa den caha di Gobierno atraves 
di impuesto. Ta un proyecto importante pa e ampliacion y 
renobacion di nos aeropuerto. Minister Oduber a enfatisa cu 
e proyecto aki ta wordo ehecuta pa contratistanan local y 
mayoria di e materialnan di construccion ta wordo cumpra 
na Aruba mes. Segun planificacion e proyecto aki lo mester 
wordo entrega na aña 2024, asina e mandatario a trece 
dilanti. 


E fase 1A ta consisti di e expansion di e check in hall pa 
pasaheronan cu ta biaha pa Merca. E expansion lo zorg pa 
e hall aki bira e main check in pa tur vuelo cu ta sali for di 
Aruba, pues esaki ta inclui esnan pa Merca y tambe e NON 
US departures. Ademas di esaki, e fase aki tambe ta inclui e 
instalacion di e sistema cu ta handle cu maleta. E siguiente 
pasonan den e proyecto aki ta den proceso di evaluacion y ta 
inclui diferente logra caminda por sinta y come y tambe mas 
facilidadnan den e parti di arrivals y departures na airport di 
Aruba. 


Minister Oduber a duna di conoce tambe cu inicialmente e 
proyecto di Gateway 2030 tabata tin un inversion di 250 
miyon dollar. Esaki naturalmente tabata prome cu e pandemia, 
e pandemia a cambia henter a panorama di e proyecto y 
awor e tin un inversion di 143 miyon dollar. Minister a splica 
cu mester a reprograma henter e proyecto y asina pone e 
proyecto den diferente fase. Esaki no ta un proyecto facil, e 
tin hopi complehidad cune mirando cu e ta na un aeropuerto 
cu mester keda operacional na tur momento, e mandatario 
ta expresa. 


Minister Dangui Oduber den nomber di Gobierno di Aruba a 
manda palabranan di gradicimento na tur stakeholder’s pa 
nan trabou, compromiso y cooperacion pa cu e proyecto. 
Na final e mandatario a manda un danki special na tur e 
contratistanan y tambe na cada un di e trahadonan cu ta 


haci proyecto Gateway 2030 posibel. Aruba ta progresando 
y manera nos a bisa den campaña, nos pais lo prospera bek. 
Esaki ta e aña di union y positivismo. 


Minister Dangui Oduber: 


Presentacion di proyecto Gateway 2023 na AAA 

A 
ruba Caiso & Soca Monarch 2023 un biaha 
mas tabata un gran exito. Stichting Musica ta 
elogia e esfuerso cu cada participante ta haci pa 
por forma parti di e festival. Nos artista, banda y 
musiconan tin e rol di mas grandi y ta e curason 
di e festival y pa e motibo aki e organisacion sem- 
per a cumpli cu e pago di premio na e ganadonan 
di Aruba Caiso & Soca Monarch prome cu e tempo- 
rada carnavalesco culmina. 


Riba diaranson, 15 di februari 2023, Stichting 
Musica a entrega un total di Awg. 64.700 na 
premio na e monarcanan di e festival. E entrega di 
premio a tuma luga na Balashi Beer Garden den un 
ambiente ameno y banda di e musiconan ganado, 
a conta cu presencia di miembronan di prensa y e 
diferente partner y colaboradonan di festival cu a 
extende palabranan caluroso na e ganadonan y tur 
participante di e festival. Un festival cu ta wordo 
considera sumamente importante pa cultura di 
Aruba. 


E ganadonan di Aruba Caiso & Soca Monarch 
2023: 
CATEGORIA: CAISO 


CAISO KING (GANADOR): 
Cantante: “Galloway” Titulo: “Never Give Up” 
Nomber oficial: Carl Roosberg Composicion: Carl 
Roosberg Sr. Areglo: Samuel Jack 
Banda: Tsunami 


Di dos lugar: 
Cantante: “Easy B” 
Titulo: “LISIA” (Life Is Sweet In Aruba) Nomber 
oficial: 
Bradley 
Vesprey 
Composicion: 
Carl 
Roosberg Sr. 
Areglo: Samuel Jack Banda: Tsunami 


Di tres lugar: 
Cantante: “The Commissioner” Titulo: There Is No 
Turning Back Nomber oficial: Adolfo Richardson 
Composicion: Adolfo Richardson Areglo: Adolfo 
Richardson 
Banda: N Fuzion 


Di cuater lugar: 
Cantante: “Mighty Tattoo” 
Titulo: I Had Enough 
Nomber oficial: Richard Quant Composicion: 
Richard Quant Areglo: Markkeys Maduro Banda: 
Zeta Band 


Di cinco luga: Cantante: “King Chicho” Titulo: 
Different Culture 
Nomber oficial: Roland Kock Composicion: Roland 
Kock Areglo: Markkeys Maduro Banda: Musical 
Time 


CATEGORIA: SOCA 


SOCA KING (GANADOR): 
Cantante: “Casper” 


Titulo: “Feelin Good, Feelin Nice” Nomber oficial: 
Jair Dijkhof Composicion: Sound and More Areglo: 
Sound and More 
Banda: Sound and More 


Di dos lugar: 
Cantante: “Easy B” 
Titulo: “MMP” Mass Must Play Nomber oficial: 
Bradley Vesprey Composicion: Bradley Vesprey 
Areglo: Hendry Tromp 
Banda: Tsunami 


Di tres lugar: 
Cantante: “Daddy Bass” 
Titulo: Bacchanal Again Nomber oficial: Randolph 
Berry Composicion: Randolph Berry Areglo: 
Hendry Tromp 
Banda: Tsunami 


Di cuater lugar: 
Cantante: “Blacky” 
Titulo: Ah Feeling 
Nomber oficial: Mervin Baptiste 
Composicion: Ashrock Gario / Wilfred Gario / 
Merving Baptiste Areglo: Markkeys Maduro / 
Wilfred Gario 
Banda: Groove Masters 


Di cinco lugar: 
Cantante: “Galloway” 
Titulo: Oxygen 
Nomber oficial: Carl Roosberg Composicion: Carl 
Roosberg Areglo: Wayne Spanner Banda: Tsunami 


PREMIONAN ADICIONAL 


Best Costume: “Galloway” – Carl Roosberg 
Best Dressed Band: Buleria 
Rookie of the Year: “Casper” – Jair Dijkhof 


Tur banda y cantante cu a cualifica pa e anochi 
final di Aruba Caiso & Soca Monarch 2023 tambe 
a ricibi nan premio y riba dialuna, 20 di februari 
2023, Stichting Musica lo anuncia e ganado di 
“Band of the Year”. Un incentiva di 5000 florin pa e 
banda cu mas a aporta na Carnival 69. E resultado 
lo wordo publica riba e Facebook page di Sticting 
Musica y tambe lo wordo anuncia na prensa en 
general pa 3’or di atardi. 


Durante di e anochi e president di Stichting 
Musica, Edwina Werleman, a anuncia cu e inscrip- 
cion pa Aruba Caiso & Soca Monarch 2024 lo 
habri riba diadomingo, dia 16 di April 2023. 
Esaki tambe lo ta e fecha di e prome reunion cu 
tur Band Leaders, relata na Aruba Caiso & Soca 
Monarch 2024. Tambe a divulga, cu e Prefinals di 
Aruba Caiso & Soca Monarch 2024 lo tuma luga na 
luna di october 2023. E organisacion ta premira 4 
anochi di Prefinals, mirando e entusiasmo cu ya ta 
reinando pa Aruba Caiso & Soca Monarch 2024. 
E anochi final pa e Caiso Monarch lo tuma luga 


riba 19 di januari 2024 y e Super Saturday Soca 
Monarch lo ta riba dia 20 di januari 2024. 


Stichting Musica ta convenci cu e formula nobo, cu 
prefinals tumando luga di antemano, ta uno posi- 
tivo y cu por a mira su frutonan den e forma cu e 
produccionnan a biba den pueblo for di comienso 
di 2023, desde e prome parada di Carnaval. Varios 
artista a uza e oportunidad pa graba nan cancion 
profesionalmente y lansa videoclips. Stichting 
Musica kier sigui apoya e esfuerso di nos artis- 
tanan local y brinda e espacio necesario pa cada 
produccion cu participa na Aruba Caiso & Soca 
Monarch 2024 por briya y ricibi e atencion cu e 
merece. 


Stichting Musica ta gradici tur patrocinado y 
colaborado cu a haci Aruba Caiso & Soca 2023 
un realidad. En particular e branding partner di 
e festival, Setar N.V., cu semper t’ey pa respalda 
nos cultura y ta habri pa innovacion cu ta na bien- 
estar di nos artistanan local. Tambe danki na Ban 
Serio, un iniciativa di Aruba Tourism Authority, na 
Aruba Bank, na Aruba Airport Authority, na Balashi 
Brewery, na e iniciativa Trash2Cash y e Fixi App, 
na Telearuba, Elite Productions & Entertainment, 
Thunder & Lighting y King Ocean. 


Por ultimo, e organisacion no por keda sin 
menciona y gradici instancianan manera SMAC, 
KPA, DIP, DTI, DOW, Brandweer Aruba, IMSAN, 
EMS, e Security Team y e Accounting Team di Plus 
Accountants. Tambe e team completo di Stichting 
Musica y su boluntarionan, e stage team bou 
encargo di Francie Celaire, cuerpo di hurado y 
IT’ers bou di encargo di John Hassell y tur medio 
di prensa y radio emisora, specialmente esnan cu 
a transmiti e anochi final di e festival. 


Esnan cu mas merece e aplauso y gratitud pa haci 
Aruba Caiso & Soca Monarch 2023 inolvidabel, 
ta e propio musiconan y fanaticada cu a carga e 
festival den gran forma. E festival aki ta di Aruba 
y Stichting Musica ta desea pa un y tur gosa di e 
ultimo siman di Carnaval estilo “Feelin Good, Feelin 
Nice”. 


Ganadornan di Aruba Caiso & Soca Monarch 
2023 a ricibi nan premio den bon ambiente 

D 
iabierna ultimo, e coleganan di meneer Edgar ‘Ricky’ Martis, a honr’e 
cu un recepcion, unda cu nan a despedi di dje. Aunke cu el a baha cu 
un pensioen bon mereci, toch nan ta tristo pasobra nan a perde un di e 
baluartenan di enseñansa. Meneer Martis a cuminsa traha den enseñansa 
na augustus 1987 y a duna les na diferente scol. Entre otro na Technische 
School na Tarabana, John F. Kennedy Technische School, EPB, avond- 
school y por ultimo na SPO Santa Cruz. 
Meneer Martis tabata mentor di hopi hoben cu a sigui pa un miho rumbo 
den bida y sigur e lo sinti falta. Tur docente y alumno di SPO Santa Cruz 
y di enseñansa en general, ta desea meneer Martis hopi exito cu su etapa 
nobo den bida. “Gosa Dushi y corda pasa bishita nos na scol pa nos sigui 
comparti,” ta loke a post riba e pagina di Facebook di e scol. 


Den gymzaal di SPO 


Docente y alumno a dispidi di meneer Edgar ‘Ricky’ Martis 

M 
inister di Labor, Energia y Integracion 
Glenbert Croes conhuntamente cu 
Minister Plenipotenciario Ady Thijsen, Di- 
rector di Utilities Toon Rojer, Director di RdA 
Renny Arends, Director di WEB Alfredo Kool- 
man y Director Di Elmar Anthony Yrausquin, 
actualmente ta na Hulanda pa atende dife- 
rente reunionnan den cuadro di oportuni- 
dadnan pa desaroyo di hidrogeno pa Aruba 


Despues cu a finalisa e prome dia di sesion, 
Minister Croes a elabora riba e reunion cu 
a tuma luga cu sr. Patrick Cnubben kende 
ta “Director of Hydrogen Strategy na New 
Energy Coalition”. 


E delegacion di Aruba a ricibi un presen- 
tacion di e Hydrogen Valley cual tabata 
impresionante pa mira con avansa e mundo 
di hidrogeno ta na Groningen, Hulanda. A 
traves di e reunionnan a haya un bista di 
con Hulanda ta desaroyando su industria, 
e inversionnan cu e ta rekeri y e gran opor- 
tunidad cu e ta representa pa Aruba. 


Minister Croes a splica cu “Nos kier habri e 
refineria a base di energia limpi pa e ta uno 
duradero y sostenibel y cu lo por adapta na 
tur cambio cu lo por bin den futuro pa asina 
e no cera mas.” Pues kier mara e reacti- 
vacion di refineria na un plan di termino 
largo cual lo tin un rol grandi den e tran- 
sicion energetico y implementacion di e 
Plan Nacional di Energia di Aruba. Un plan 
cu lo sigui crea cupo di trabou, entrada 
pa comercio, impacto positivo pa nos 
economia, mas industria pa nos pais y mas 
entrada pa gobierno. 


E reunionnan lo continua, proximamente lo 
reunion cu e sector di waf y asina sigui cu 
diferente preparacion den cuadro di e coop- 
eracion cu gobierno di Hulanda, cu e meta pa 
crea prosperidad pa Aruba y cu e vision pa 
e proyecto hidrogeno bira realidad. Minister 
Croes como Minister di Energia a termina 
bisando cu e ta sumamente contento cu e 
por contribui na e desaroyo positivo aki pa 
henter pueblo di Aruba. 


Delegacion di Aruba encabesa pa Minister di Energia a ricibi 
presentacion di e ‘Hydrogen Valley airport’ na Hulanda 

H 
eart-Centered Leadership Foundation (HCLF) ta promove 
oportunidad pa hoben adulto entre 18 pa 29 aña cumin- 
sa un trayecto di training como boluntario, unda nan ta forma 
parti di e fundacion durante su actividadnan pa hobennan en- 
tre 13 y 17 aña. 


E boluntarionan aki cu ta haci un trabao valioso cu HCLF ta 
wordo yama Heart-Centered Impact Coaches (HCIC), unda 
nan ta contribui na e realisacion di HCLF su meta pa empodera 
y inspira hobennan. Un HCIC ta capacita pa comunica, stimula 
motivacion y brinda sosten na hobennan na nivel social, 
academico durante un workshop, seminario y actividadnan di 
HCLF. 
E oportunidad aki ta duna espacio pa hobennan adulto por 
avansa personalmente y profesionalmente y na mes momento 
forma conexion y impacta bida di hobennan na manera posi- 
tivo. E desaroyo personal y profesional ta crucial pa un hoben 
adulto por aumenta conocemento di su habilidadnan y su 
proposito cual lo nabega su direccion den futuro. 


Siña conoce HCLF su boluntario, Alyeska Lake, mihor conoci 
pa su nomber di cariño 
‘Aly’, un hoben adulto di 26 aña, lanta na San Nicolas, bibando 
na Hulanda unda e la caba di completa su Master como Clinical 
Child and Adolescent Psychologist na Universidad di Leiden. 
Alyeska ta comparti su experiencia como Heart-Centered 
Impact Coach cual a yude bira e version di su mes den su soño. 


Con bo experiencia como boluntario cu HCLF tabata? 
“Na HCLF semper mi a pasa bon y a gosa hopi, mi no tin niun 
remordimento. Mi memoria preferi serca HCLF ta e sentido di 
pertenencia cu mi a sinti y e famia cu mi a crea di momento 
cu mi a cuminsa haci trabao boluntario. Durante actividad y 
momentonan social cu ta diseña pa aumenta desaroyo entre 
boluntarionan y staff, mi a crea un conexion profundo. Semper 
mi a sinti orguyo despues di a comunica cu hobennan durante 
actividadnan na school secundario. 
Un memoria cu ta resalta ta e Impact Cafés cu mi a asisti na 
dje como un “group leader” na John Wesley, Filomena College 
Mavo, y Abraham de Veer School, unda nos a toca e tema di 
resiliencia mental. E sesionnan tabata hopi interactivo unda 
cu e hobennan por a sinti confortabel pa comparti nan pensa- 
mento y opinion riba e topico y otro puntonan relata na salud 
mental.” 


Con trabao boluntario cerca HCLF a impacta bo bida personal 
y profesional? 
“Mi a siña cu mi tin mas capacidad y habilidad cu mi mes a 
pensa cu mi tabata tin. Cu sosten di HCLF mi tabata tin e opor- 
tunidad pa desaroya mas habilidadnan y talento, y tambe pone 
esakinan den practica.” 


“Mi ta caracterisa mi mes como un soñado cu ambicion grandi. 
Pa tin e habilidad di visualisa e soñonan aki ta un di mi logronan 
di mas grandi, y esaki ta danki na HCLF. Conoce mi mes miho a 
yuda mi forma mi mentalidad y e direccion cu mi kier bay den 
bida, personalmente y profesionalmente. Mi sa exactamente 
ken mi ta, ken mi kier ta, unda mi kier bay, kico mi kier haci, 
y cu ken. Tur esaki mi ta kere mi tabata tin caba den mi, pero 
tabata e retonan duna door di HCLF cu a yuda mi realisa mi 
potencial completo y tuma accion.” 


Kico tabata e parti mas valioso cu bo a experiencia como un 
boluntario cu HCLF? 
“E parti mas valioso ta cu HCLF ta reconoce bo pa ken bo ta, 
no pa kico bo ta mustra nan. Nan ta mira bo como un persona 
completo y kico bo potencial ta.” 


Bo lo recomenda pa otro hoben adulto bira boluntario cerca 
HCLF? 
“Si abo ta desea di forma parti di un grupo cu ta haciendo algo 
valioso den bida di hobennan den comunidad di San Nicolas y 
na mesun momento crea impacto significativo riba bo mesun 
bida, forma parti di Heart-Centered Leadership Foundation 
como un boluntario.” 


Alyeska su experiencia a motiva bo pa bira un Heart-Centered 
Impact Coach? Si bo tin entre 18 y 29 aña, ta gusta duna bek 
na comunidad y ta interesa den sigui desaroya personalmente 
y profesionalmente, tuma contacto cu HCLF na 5841211 
(whatsapp) of manda nos un e-mail na 
hclfaruba@gmail.com 


HCLF ta yuda hobennan adulto realisa nan soñonan 

T 
he Salamander Group a organisa nan evento Tikkun 
Olam, un evento pa recauda fondo na e compania su flag- 
ship store, T.H. Palm & Company na Playa Linda. E programa 
ta andando stabiel desde 2007 ora cu e gerente di e compa- 
nia Jodi Tobman a anuncia cu e tabata di cuminsa cu un ini- 
ciativa pa recauda fondo cu donacionnan regular presenta 
na cierto fundacionnan [non profit] riba e isla un bes pa aña. 
Jodi a dicidi cu pa 364 dia pa aña, e miembronan diligente 
di Salamander Group lo colecta fondonan deriva di bentan- 
an, anto riba e di 365 dia nan ta parti e donacionnan aki na 
organisacionnan local cu ta sostene e bienestar di nos isla. 


El a reconoce e necesidad grandi y su team ta trahando duro 
pa cumpli cu nan responsabilidad social durante ultimo 16 
aña. Durante e evento e siman aki Jodi a splica cu Tikkun 
Olam ta un programa cu ta hopi cerca di su curason, el a 
gradici tur boluntario cu a traha duro pa yuda alivia algun 
herida den nos comunidad. 


Tikkun Olam ta nifica e reparacion di mundo den Hebreu, 
segun e creencia di Kabala cu e mundo ta den necesidad di 
reparacion. Jodi ta mira esaki como un estilo di bida anto a 
introduci esaki hopi trempan na tur su tiendanan popular. 
E siman aki, 7 fundacion cu ta yuda hopi den diferente 
manera a ricibi fondonan durante un evento hopi ameno. 
Envelop di donacion a wordo presenta pa Angelica, di parti 
di e store manager Stephanie y su team completo. 
E fundacionnan a inclui: Koningin Wilhelmina Fonds voor de 
Kankerbestrijding op Aruba, Wilhelmina Cancer Foundation. 
Ofreciendo sosten na pashentnan di cancer, esnan cu a sobre- 
vivi, y nan famianan desde 1961. E fundacion ta raporta cu e 
necesidad awe ta mas cu nunca. Fundacion Contra Violencia 
Relacional, FCVR, antes conoci manera Fundacion pa Hende 
Muhe Den Dificultad, of Fundacion pa Abuso di Hende Muhe. 
Por medio di hopi cambio social e organisacion awor ta 
mas inclusivo cual pa motibo aki mester a bin un cambio 
den nomber. Durante ultimo añanan e fundacion a brinda 
un alivio y ayudo na victimanan di abuso domestico, ambos 
hende homber y hende muhe, como tambe dobel e cantidad 
di mucha. E fundacion ta activo den nos comunidad desde 
1995. 
Bon Nochi Drumi Dushi Aruba ta un proyecto educacional 
hopi bunita cu ta encurasha storianan pa mucha, pa siña 
tocante e arte di print cual pa motibo di avancenan den 
tecnologia esakinan a cay un poco atras. Segun expertonan, 
ora bo lesa un buki na un mucha esaki ta e miho manera pa 


siña e mucha expresa su mes miho. Telefon pa Hubentud 
Aruba, Teen Telephone Hotline, ofreciendo sosten na nos 
muchanan y hobennan di edadnan 8 te cu 18 for di 2003. E 
fundacion ta contesta miles di yamada, akinan, nan a reci- 
entemente expande pa por inclui SABA y STATIA pa brinda 
mesun servicionan. E telefonnan ta ring na Aruba y ta wordo 
contesta pa boluntarionan cu ta bon educa den e cultura di 
tur otro islanan. 


Fundacion Autismo Aruba, cu ta traha na bienestar di hende 
cu ta sufri di Autismo, nan famianan y esnan cu ta cuida nan, 
activo desde 2005. E fundacion tin un gerencia nobo y ta 
trahando cu tur stakeholders pa aumenta e nivel di acepta- 
cion y sosten den comunidad. 


Atelier 89, un centro local contemporaneo cu ta brinda 
tayernan di arte, un facilidad educativo pa adulto, cu ta 
siña y promove arte diverso cu un curriculum bastante 
amplio tur aña, preparando actualmente pa Summer 
Exhibition cu artistanan Arubiano cu lo ta participando. 
Un di e tiendanan di Salamander Group, The Juggling Fish 
riba e caminda di Playa Linda, ta recauda fondo special- 
mente pa Mary Joan Foundation cu a wordo funda na 2007, 
dedica na yuda y sostene pashentnan cu ta sufri di cancer 
di pecho. 


E donacionnan a wordo haci pa The Salamander Group 
den colaboracion cu clientenan. Esaki a wordo haci posibel 
danki na un team di empleadonan dedica, cu a yuda dirigi 
un porcentahe di e cliente su bentanan na un causa local 
faborito. Tikkun Olam su menu ta obtenibel na tur tienda, 
y clientenan por studia esakinan pa kies nan fundacion 
faborito. 
The Salamander Group ta doño di The Juggling Fish y ta 
opera esaki tambe, hunto cu T.H. Palm & Company y The 
Lazy Lizard, tiendanan hopi leuk localisa den e area hotelero. 


Donacion di Tikkun Olam organisa pa Salamander Group 

Fortaleza Pa Famia 


INTEGRIDAD no ta bini for di graduacion di universidad, ni tampoco di titulo of posicion e ta bini di Dios y tur esnan cu 
berdaderamente ta integro ta rechasa inmoralidad y no ta duna ningun clase di apoyo na impuresa. 


Mundo ta garando na inmoralidad como estilo di bida of religion, y hopi hende kier forma parti of bira miembro di e club 
di inmoralidad, y no ta tene cuenta ken ta e presidente, ken ta CEO, y den cual direccion nan ta bayendo y cu pronto nan 
lo yega un caminda cu ta dificil pa bira bek (Romanonan1:25-32) sin ayudo di Cristo Hesus. 


P’esey como mayor abo cu stima bo yiu mester splica bo yiu cu integridad y inmoralidad ta enemigo. Y nos kier duna tur 
nos apoyo cu prueba, pa asina tur hende comprende kico ta integridad. 


Señor a bisa satanas,bo a considera Mi sirbido Job? Pasobra no tin ningun hende manera e riba tera, un homber perfecto 
y recto, cu ta teme Dios y cu ta aparta su mes for di maldad. Y ainda e ta mantene su integridad, maske cu bo a pone mi 
contra dje pa ruin’e sin motibo (Job 2:3). 


Esaki ta e prome prueba cu ta Señor tin nos integridad den Su man. Señor ta cuida di nos. 
Ma pa loke ta ami, Bo ta sostene mi den mi integridad, y bo ta pone mi den Bo presencia pa semper.(Salmo 41:10). 
Integridad di e rectonan lo guia nan, ma perversidad di e traidornan lo destrui nan (Proverbionan 11:3). 
Laga integridad y rectitud warda mi,pasobra mi ta spera riba Bo (Salmo 25;21). 


Den Genesis 39:6-11 Señor ta mustra nos con halto un homber por yega den integridad, ora e ta depende di Dios, e ta un 
ehempel pa tur esnan cu di berdad kier cana den integridad y ta huy for di inmoralidad y impuresa. 
Daniel su integridad a preserva su bida den cueba di leon (Daniel 6:22). 


Inmoralidad sexual por wordo cometi di hopi forma, adulterio, fornicacion,relacion cu mesun sexo, abuso di mucha, viola- 
cion sexual,relacion cu animal etc. Impuresa ta tur locual un hende por haci cu ta contradeci boluntad di Dios. 
Pero ora un persona ta meti den inmoralidad sexual di cualkier indole of ta apoya esaki e no por considera su mes un 
persona integro, pasobra integridad ta bini di Dios. Ora un persona cay den inmoralidad sexual, solamente Dios, por 
pordona y restaura su integridad bek (1 Juan 1:9). 
Por ehempel un homber/muhe casa cu tin 3 (byside) no tin nada di integridad 
1 Corintionan 6:9 ta bisa, pa nos no gaña nos mes y ta menciona tur cos (Lese cu atencion). 


Pero nos hobennan mester tene cuenta cu integridad y caracter: 
No laga ningun hende gaña boso, mal compania ta daña bon caracter (1Corintionan 15:33). 
Ma mi ta bisa boso, cana segun Spirito y no cumpli cu e deseonan di carni, (Galationan 5:16). 
Warda bo curason riba tur cos pasobra e ta e fuente di bida (Proverbionan 4:23). 
No laga ningun palabra dañino sali for di boso boca (Efesionan 4:29). 


Integridad den matrimonio: 
Esposonan stima boso esposa, mescos cu Cristo a stima e iglesia y a entrega Su mes pe (Efesionan 5:25) 
Asina anto, laga cada un di boso tambe stima su esposa manera su mes, y e esposo percura pa e respeta su esposo 
(Efesionan 5:33). 


Ma si un hende no provee pa su mes hendenan, y specialmente pa esnan di su cas. 
E a nenga e fe, y ta pio cu un incredulo. 
No comete adulterio (Deuteronomio 5:18). 


Un hende husto ta cana den su integridad, ki bendiciona su yiunan ta despues di dje. 


Sinceramente, Pastor Marcel Balootje 


Ban siña nos yiunan cu integridad ta enemigo di inmoralidad 

WILLEMSTAD – Otro mercadonan, manera entre otro esun 
di Nort America a yuda cubri e prestacion menos positivo 
for di Europa ora cu for di Hulanda un cantidad di 19.812 
turista a keda ricibi durante e prome luna di aña, esaki ta 
16% menos compara cu aña pasa. CTB a anticipa e presta- 
cion menos positivo aki for di region di Europa pa motibo 
di menos capacidad di stoel di avion compara cu aña pasa. 
E esfuersonan continuo durante añanan anterior promovi- 
endo nos pais tambe den otro mercadonan di enfoke ta 
surgiendo efecto. Esaki ta demostra un biaha mas e impor- 
tacion di diversificacion den turismo di estadia pa nos pais. 
Oficina di Turismo di Corsou (CTB) ta raporta cu Corsou 
a ricibi un total di 48.042 turista di estadia durante luna 
di januari. Di e 48.042 turistanan, 47% ta procedente di 
Europa, 32% for di Nort America, 13% for di Sur America 
mientras un total di 5% a bishita nos for di Caribe. Total 
Corsou a ricibi un averahe di 1.550 turista di estadia pa dia 
cu a keda un total di 488.808 anochi riba Corsou. Un total 
di 37% di e turistanan cu a biaha pa Corsou ta personanan 
entre e edad di 45 - 64 y 34% ta entre 25 - 44. 
Di e cantidad di bishitante ricibi for di Europa, 52% a keda 
den un ‘resort hotel’ (esta hotel grandi, chikito y bungalow). 


NORT AMERICA 
For di e region di Nort America un cantidad di 15.369 turista 
a bishita Corsou registrando un crecemento di 263%. For di 
Estados Unidos nos a registra un cantidad record di turista 
di estadia. Total 11.063 a keda ricibi na januari. 


For di Canada nos a ricibi 4.306 turista di estadia, e cantidad 
aki tambe ta pa prome biaha. Un total di 72% di e turistanan 
procedente di Nort America a keda den resort hotels. For 
di region di Sur America un total di 6.341 turista di estadia 


a bishita Corsou. Di e turistanan for di Sur America, 2.505 
esta 40% tabata procedente di Colombia. Mientras, 1.351 
(21%) tabata procedente di Brazil. Un mayoria di 60% di 
turista di estadia procedente di Sur America a keda den un 
resort hotel na luna di januari. For di region Caribe un total 
di 2.443 turista di estadia a keda ricibi na januari. Mayoria 
di e turistanan aki ta procedente di e paisnan di Caribe 
Hulandes. 


TURISMO CRUCERO 
Na luna di januari un total di 42 barco crucero a bishita nos 
pais cu un total di 107.699 turista crucero. Na januari 2022, 
Curaçao Ports Authority (CPA) a raporta 42 barco crucero 
cu un total di 40.056 turista crucero. 
Aña pasa tabata un aña espectacular pa industria di turismo 
y e obhetivo ta pa mantene e forsa di crecemento aki durante 
henter e aña aki. CTB su obhetivo pa 2023 ta pa mantene e 
cantidad di turista di estadia for di Europa igual y pa gradu- 
almente crece e cantidad di turista for di Nort America, Sur 
America y Caribe. E strategia aki lo mester hiba nos na 7% 
mas turista di estadia den 2023, yegando na un total di 525 
mil turista di estadia. Adicionalmente, CTB su meta ta pa 
atrae turistanan cu ta gasta mas durante nan estadia riba 
nos pais compara cu e turistanan cu tabata bishita nos den 
pasado. 


Mientras turismo general di Corsou ta bay bon: 


Menos capacidad di stoel a afecta turismo for di Hulanda 


WILLEMSTAD - Segun e ciudadano di origen Colombiano 
Prieto ta pa motibo cu e parti administrativo pa atende su 
documentonan ta tardando, e no haya su rijbewijs ainda. 
A bini padilanti cu Prieto ta biba na Corsou, tin 23 aña, ta 
casa cu un señora Hulandes. E ta coriendo keto bay sin e 
documento tan importante aki, aunke e tin papelnan cu ta 
mustra cu el a pasa examen di rijbewijs cu exito. Segun 
Prieto su declaracionnan den sala di corte, e ta wardando 
riba e instancianan oficial. El a bay algun biaha pa puntra 


caba, pero nan a bis’e cu ainda e mester warda y cu proba- 
blemente na luna di maart su papelnan lo keda cla. 
Segun Prieto tabata splica den sala di corte diahuebs, e 
caso ta tardando di mas, pasobra for di 5 di september 
2022 el a slag y keto bay e ta wardando e tramitenan final 
tuma luga. 
Dia 3 di december 2022 polisnan a par’e riba caminda 
publico y a dun’e un proces-verbaal y pa tal motibo el a 
presenta den sala di corte diahuebs. Fiscal señora mr. Ter 
Borg tambe a duna su punto di bista riba e situacion cu e 
ciudadano Prieto ta pasando aden y a resulta cu e persona 
aki no tin ningun culpa. Fiscal a pidi pa hues lag’e bay liber 
di tur acusacion y esey ta loke a sosode finalmente. 


Ciudadano Prieto a core sin 
rijbewijs, pero e no tin culpa 

WILLEMSTAD - Un atraco cu arma di candela a tuma 
luga dia 12 di october 2022 den Salu Minimarket na cua 
3 atracado tabata envolvi, esaki di acuerdo cu imagennan 
di camara instala tanto paden como pafo di e negoshi. E 
atracadonan mester a drenta e negoshi cu caranan tapa 
y cu un arma di candela den man, menasando doño di e 
negoshi di fam WU y a tira cu e arma di candela den direc- 
cion di toonbank, spantando tanto doño como clientenan 
presente. Caba a ranca propiedadnan y of mercancianan cu 
forsa bruto bay cune. E experencia aki tabata asina teribel 
cu doño di e negoshi a cera e luga y hisa su bela bay China 
bek. Yiu di e victima tabata den sala di corte pa comparti e 
experencia tan horibel aki. Diaranson ultimo, djis prome cu 
hues mr. Sigmar Carmelia dicta sentencia Ersilia y Martis 
mester a bringa cu otro, pasobra Ersilia ta masha rabia cu 
Martis a basha bou riba dje, anto ta parce cu Ersilia como tal 
tin un castigo bastante largo pa sinta. Pero danki na pres- 
encia di wardadonan di preso y intervencion di vigilantenan 
policial den corte cu e situacion no a sali completamente for 
di man. 


Enfin, e atracadonan a horta e suma di Nafl. 1000,— plus 
un cantidad di carchi di telefon Chippie y Digicel. E acusado 
Redienson Martis ‘Sontje’ di 24 aña di edad a fungi como 
chauffeur pa a transporta e atracadonan y posiblemente 
e lo tabatin un participacion clave den a atraco aki. Pero 
Redienson Martis a bisa cu e no conoce ningun di e atraca- 
donan, sino simplemente a duna nan cabes di boto pa baha 
nan na e negoshi caminda a tira e atraco. Tanto hues como 
fiscal a hay’e un acto sumamente straño pa compronde con 
chauffeur di un vehiculo por dicidi di duna atracadonan riba 
caya, kendenan tabata caranan tapa cabes di boto y baha 
nan na un minimarket pa tira atraco. 


Tampoco Redienson Martis no kier a bisa ta na unda el a laga 
e atracadonan drenta e auto cu e tabata maneha. Pa colmo 
ta trata aki di un vehiculo cu Martis a huur y cu e mes a pega 
plastic scur riba e glasnan di e vehiculo pa haci e glasnan mas 
sucu ainda. Tanto pa hues como fiscal ta trata aki di un caso 
casi increibel. Tin papia cu ta Redienson Martis ta e persona 
kende hunto cu su primo Bembe, Indju y Ersilia ta esnan cu 
a organisa e atraco arma aki, pues no tin absolutamente na 
di casualidad den dunamento di cabes di boto Mr. Humphrey 
vn Blarcum tabata e abogado pa defende Redienson Martis, 
siendo pa Suviengelo Ersilia tabata abogado mr. Alejandra. 
Na cuminsamento di tratamento di e caso mr. van Blarcum a 


haci e observacion cu tin varios documento importante cu e 
no a ricibi y aki e abogado a referi na rapport di Reclassering. 
Finalmente tog mr. van Blarcum a bay di acuerdo pa no 
pospone tratamento di e caso, esaki pa evita cu mester 
warda kisas un par di luna prome cu tratamento di e caso 
tuma luga. E acusado Redienson Martis sinembargo a insisti 
cu ta e homber Suviengelo Ersilia so e ta corda cu tabata 
envolvi den e atraco arma aki. 


Pero Suviengelo Ersilia a sigui bisa cu e no sa di nada, e ni 
conoce Redienson Martis y cu e tabata na su trabou na e 
momento cu e atraco tabata tumando luga, esta na landfill, 
pikiendo artefactonan cu e ta considera di balor. E ciudadano 
Suviengelo Ersilia, manera a bini padilanti durante trata- 
mento di e caso tin un reputacion teribel, pasobra el a cay 
cera na multipel ocasion, esta na añanan 2014, 2016, 2017 
y recien atrobe, anto ainda e ta den su periodo di prueba. 


Durante tratamento di e caso a menciona nomber di varios 
testigo, esun di e pareha di Suviengelo Ersilia, pero tambe 
Carthy y Redienson Martis. Finalmente fiscal a demanda un 
castigo di prizon di 7 aña pa Suviengelo Ersilia, mientras 
e castigo demanda pa Redienson Martis ta 24 luna di cua 
4 condicional. Hues mr. Sigmar Carmelia a dicta sentencia 
diaranson ultimo y esaki a bira asina cu e duo mester paga 
na daño y perhuicio e suma di Naf 4.415,— na e victima. 
Mas aleu ta asina cu Martis ta haya e castigo di prizon di 
24 luna di cua 6 luna condicional y un periodo di prueba di 
3 aña. Pa e acusado Suviengelo Ersilia e castigo a bira 6 
aña incondicional, pasobra Ersilia tin un reputacion crim- 
inal teribel y ta pa colmo e atracado cu a tira cu e arma di 
candela. 


Duo R. Martis y S. Ersilia condena 
pa atraco cu arma di candela 

Señor ta mi wardador, mi’n tin falta di nada den 
cunucu di yerba bèrdè. E ta pone mi sosegá. 
E ta hiba mi na awa trankil, pa mi bolbe haña forsa. - 
Psalmo 23 


Cu imenso tristeza den nos curason, pero conforme 
cu boluntad di Dios, nos ta anuncia fayecimento di; 


Edita Eustacia Perez- 
Beaumont 
Cariñosamente yama: “ Dudu , Tanta Dita ” 
* 8 September 1945 – †16 Februari 2023 


Na nomber di su : 
Esposo: †Claudio Benito Perez 


Yiunan: Geraldina Peters-Perez y Roland Peters 
Gerlin Wernet-Perez y Patrick Wernet 


Rumanan: †Edgar Beaumont y famia 
Eusebio Beaumont y famia 
†Ana Beaumont y famia 
Ernulfo Beaumont y famia 
Magdalena Beaumont y famia 
Raymond Beaumont y famia 


Nieto y Nietanan: 
Wytashanika Peters y Benjamin Koeiman 
Gregory Wernet 
Giovanna Wernet 
Gervanni Wernet 


Bisanietonan: Elijah Peters 
Isaiah Koeiman 


Sobrino y sobrina nan, primo y primanan den 
exterior, bisiñanan y conocirnan, amigo y 
amiganan di cas 
Y demás famia: Beaumont, Perez, Wernet, 
Peters, Dirksz, Maduro, Stamper, Koeiman, 
Hassel. 


Nos disculpa si den nos tristeza nos por a lubida 
un of mas famia. Acto di entiero lo tuma lugar 
dia 21 di februari 2023 
na Pray Funeral Home 9.00am pa 11.00am 


Sigui pa cremacion den ceno familiar. Nos ta 
lamenta cu despues di entiero no por ricibi 
bishita di condolencia na cas. 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, nos ta participa 
fayecimento di nos ser stima: 


Sr. Jaime D. Coeriël 
Cariñosamente yama “Tio Jaime, Corsow of Curi” 
*03-10-1934 - †17-02-2023 


Acto di despedida lo wordo anuncia despues 
Disculpa nos pero nos no ta ricibi bishita di 
condolencia na cas. 


WILLEMSTAD - Den bista di hues mr. Sigmar Carmelia pa e acusacionnan 
contra di Wilfred B, un ciudadano di 36 aña, no tin pruebanan conton- 
dente y mester lag’e den pleno libertad (diahuebs mes). Tratamento di e 
caso a tuma luga dia 25 di januari ultimo, caminda a acusa Wilfred di a kita 
un vehiculo Audi A4 di aña 2017 for di e ciudadano G. Eduarda. 


Esaki mester a sosode durante e periodo 12 di april 2022 pa14 di juni 
2022, pa ta exacto riba dia di mama. Esaki segun Eduarda a sosode, 
pasobra Eduarda lo tabatin un debe di Nafl. 15.000,—cerca un amigo of 
conoci di Wilfred. E acusado Wilfred mester a para Eduarda plenamente 
riba caya, despues di a core cu auto banda di dje bloki’e, bah’e for di su 
auto, fula na su curpa y kita e switch di su auto bay cune. 


Wilfred B. a nenga redondamente di a haci su mes culpabel na e acto 
castigabel ariba menciona. Fiscal señora Eva Bos a demanda un castigo di 
prizon di 36 luna di cua 6 luna condicional y un periodo di prueba di 3 aña. 
Polis no a confia e denuncia di Eduarda y a sigui cu e investigacion pa saca 
afo cu Eduarda a gana riba Wilfred. Pa tur e rasonnan aki hues ta sinti cu 
mester duda den tur e declaracionnan cu Eduarda a haci. 


For di principio Wilfred tabatin un otro version, esta cu enberdad el a papia 
cu Eduarda na altura di luznan di trafico, pero cu ningun momento so el 
a menasa of kita auto for di Eduarda. E unico cos ta declaracion di testi- 
gonan cu pa cierto momento a kita auto for di Eduarda, pero asina cu 
esaki a paga un cierto suma bek el a ricibi su auto. Hues den e sentencia 
di a diahuebs a haya cu Wilfred B. por regresa cas trankil numa ya cu no 
por duna mucho balor na e declaracionnan y denuncia haci pa Eduarda. 


Corte a laga Wilfred B. 
Bay cas pa falta di prueba 

“Hende cu ta cana riba caminda recto ta drenta lugar 
di paz, trankilidad di graf”. 
Isaias 57:2 


Cu inmenso tristeza na nos curason pero conforme cu 
Dios su boluntad nos ta anuncia fayecimento di: 
Jacinto 
Demetrio Geerman 
Mihor conoci como: “Chinto” 
*22-12-1936 - †13-02-2023 


Mayornan: †Poly y †Helena Geerman-Ras 


Na nomber di su: 
Esposa: Rita Maria Geerman-Geerman 


Yiunan: 
Anthony Geerman 
Emilio y Angèle Geerman-Geerman 


Nieto(a)nan: 
Sayanne Geerman, Anthony Geerman Jr., Jarinho 
Geerman y Leidy Lopez, Janella Geerman, Emilio 
Geerman, Aleena Geerman, Emilane Geerman y Rocky 
Donker, Yanthon Geerman,Yeshihua Geerman 


Bisanietonan: 
Alyxianne Geerman, Isabella van der Biezen, Arianna 
van der Biezen, †Jacy Amalia Geerman, Kylen 
Geerman, Jayxion Geerman 


Rumannan: 
Bertha Geerman y famia 
†Reymundo Geerman y famia 
†Maria y Cirilio Werleman-Geerman y famia 
Isenia y Ronny Melendez Geerman y famia 
†Tomas Geerman y famia 
†Rosimbo Geerman y famia 
Syria y †Eleuterio Dania-Geerman y famia 
Frida y Ramoncito Winterdal-Geerman y famia 
†Pedro Geerman 
Filomena y Stanley Maduro-Geerman y famia 
Edwin y Maria Geerman-Kelly y famia 
Aldrina Locadia y famia 


Swa y cuñanan: 
†Esteban y Miriam Geerman-Delaney y famia 
Remacla Geerman y famia 
†Regenita y Francisco Feliciana-Geerman y famia 
†Rosa y †Juan Marin-Geerman y famia 
Pedro y Luicita Geerman-Werleman y famia 
†Lucia y Julio Curiel-Geerman y famia 
Bernard y Mirna Geerman-Tromp y famia 


Sobrino(a)nan, primo(a)nan, ihanan, su bon bisiñanan, 
amigo y conocirnan y amistadnan. 


Manera ruman: Magriet “Lienchi” Boekhout y famia 
Amiga di cas: Sharina Mackay 


Famia: Geerman, Ras, Werleman, Melendez, Dania, 
Maduro, Locadia, Luidens, Winterdal, Kock, Jacopucci, 
Croes, Henriquez, Everon, Arends, Delaney, Feliciana, 
Curiel, Marin, Boekhout, Vrolijk, Cruz, Quant, Famia na 
Corsou: Kock, Meulens, Narvaez y Zimmerman, Famia na 
Hulanda: Geerman, Kock, Volk, Famia na Merca: Dania 


Ex-coleganan di CMB NV 


Gradicimento na Dr. Aruna Singh, su assistentnan y 
personal di ambulance, 911 


Acto de despedida ta tuma lugar diasabra 18 di 
februari 2023 di 9:00 pa 11:00 di mainta na misa Santa 
Filomena na Paradera, despues lo sigi pa e acto di 
cremacion den seno di famia. 


Ta lamenta cu despues di entiero no ta ricibi bishita di 
condolencia na cas. 


Nos disculpa si den nos tristesa nos por a lubida algun 
famia. 


Ta invita pa 3 santo sacrificio di misa pa sosiego di alma 
di nos defunto stima; diadomingo 19 di februari 2023 
pa 9:00 di mainta, diamars 21 di februari 2023 pa 7:00 di 
anochi y diasabra 25 di februari 2023 pa 7:00 di anochi 
na misa Santa Filomena na Paradera. 


Pa, semper nos lo stima Bo! 


Menschen die wir lieben bleiben für immer, 
denn sie hinterlassen Spuren in unseren Herzen. 


‘Wenn Ihr mich sucht, dann sucht mich in Euren 
Herzen. Habe ich dort einen Platz gefunden, 
werde ich immer bei Euch sein.’ Antoine de 
Saint-Exupéry 


We deeply regret the loss of a lovable, talented 
and most kind-hearted person who left traces of 
his life in our hearts by his presence. You quietly 
disappeared out of our lives…but never from our 
hearts and minds. You will be missed deeply and 
we will never forget you. 


Emir (Sadi) Sadikovic 
12 januari 1959 - 11 februari 2023 


Mother: Bedija and Gunter Dübner 
Sister: Suzana and Peter Römer 
Benjamin Römer 


Blended family: Ivolaine and Ricardo 
Yrishar 
Senna 
Jeanine and Gert-Wim 
Jules 


and everyone who loves you...! 
Acto di entiero lo wordo anuncia despues 


Gradicimento / invitacion 


Famia Krozendijk ta gradici tur esnan cu a mustra 
atencion y a duna sosten durante fayecimento y 
entiero di nos ruman stima: 


Mirto Alexander 
Krozendijk 


Un danki di curason na tur famia, amigo-, bisiña- 
y conocirnan, boso atencion tabata un gran 
consuelo y sosten pa nos. 


Danki na tur cu a manda whatsapp, email, 
message, kaarchi, flor y tur e yamadanan. 
Danki na famianan y amigo pa nan 
colaboracion. 


Danki na un famia pa e bunita Gasket Spray. 
Un danki na Aurora Funeral Home pa su bon 
servicio. 


Danki pa e donacion na: 
Fundacion Ban Uni man pa cria nos Muchanan. 


Un danki na Rev. Diacono Michael Nicolaas pa su 
bunita ceremonia y Sr. Mario Middendorp pa su 
bunita cancionnan. 


Alaves nos ta invita tur famia, amigo, bisiña- y 
conocirnan pa compaña nos na tres (3) Santo 
Sacrificio di isa na Misa Birgen di Fatima na 
Dakota. 


E siguiente dianan lo ta : 
Diadomingo, 19 februari 2023 pa 6.00 p.m., 
Diabierna 24 februari 2023 pa 7.00 p.m. y 
Dialuna 28 februari 2023 pa 7.00 p.m. 


De Mens schikt, maar God beschikt 


Met intens verdriet delen wij mee dat Rudolf E. 
Offringa, echtgenoot, vader,grootvader, broer, 
oom schoonbroer en vriend ons heeft verlaten. 


Rudolf E. Offringa 
Zonsopgang: 19 maart 1956 te Den Helder 
Zonsondergang: 14 februari 2023 te Aruba 


Echtgenote: 
Esther Williams 


Kinderen: 
Quincy Offringa en echtgenote Nienke Offringa 
Sarah-Quita Offringa 


Kleindochter: 
Yarah Celine-Luz Offringa 


Broers: 
Danny Offringa echtgenote Anja Offringa-Punt 
Pieter Offringa echtgenote Linda Offringa-Lo-Fo- 
Sang 


Schoonzussen: 
Desiana Peeters-Williams en echtgenoot Harry 
Peeters 
Elaine Williams 
Ruth WIlliams 
Natasha Williams-Phatela en echtgenoot 
Thabang Phatela 


Neef: 
Jurriaan 


Nichtjes: 
Sanne, Eva & Anne-Fleur in Nederland 
Sandy, Chandra & Mandy in Sint Maarten 
Allyshanee in Nederland 
Itumeleng, Dineo & Senate in Namibië 
Verzorgster: 
Adriana Castrillon 


Ruud toonde liefde, blijdschap, vrede, geduld, 
vriendelijkheid, mildheid, trouw, tederheid en 
zelfbeheersing 


Condoleance te Aurora Funeral Home: 
op donderdag 23 Februari 6pm-9pm 
Condoleance & uitvaart op vrijdag 24 februari 
2pm-4pm gevolgd door begrafenis te Sabana 
Basora Begraafplaats. 


Wij ontvangen graag herinneringen, verhaaltjes 
en condoleances via 
e-mail: Donrodolfo1402@gmail.com 


